Fritidslandmanden Henrik Bendtsen fra Nibe ridder med på økologibølgen. I torsdags fik han 100 økologiske grise, og det er ikke en hvilken som helst slags. - Ørene stritter, halen krøller og jeg kan bare se, at de grise er bare glade i låget, siger han. Ifølge ham selv, er det nemlig en flok svineheldige pilegrise, der nu bor på hans grund. De økologiske grise lever i en pileskov, hvor der er gravet mudderhuller og hængt legetøj op i træerne. De har en stald, som hele tiden er frit tilgængelig, også er de aldrig sultne. - De har hele tiden mad, også lever de hele deres liv på et dejligt velfærdsområde – lige fra de bliver født, til de bliver slagtet. Det er bare helt fantastisk, siger Henrik Bendtsen. I alt er grisenes område otte hektar, som er fordelt på tre zoner. Grisene går så 90 dage i en zone, hvorefter de skifter til en anden. På den måde har de hele tiden en frisk zone, og samtidig kan landmanden høste pilen. Denne type hobbylandbrug er den første af sin slags. - Jeg kan jo godt lide at være førstemand på den her type, men når vi har med dyr at gøre, så er det jo velfærden, der er det vigtigste og helt fantastisk ved det her, siger han. Ifølge Agri Nord er det ikke atypisk med sådan en ny type økologisk landbrug. Der er nemlig flere og flere, som tænker i økologiske baner. - Alt er bæredygtigt hos Henrik Bendtsens økologiske grise, og selvom fritidslandmanden går meget op i, at alle 100 grise har det godt – så er der en, so, som han særlig kredser om. - Rosa med den brune bagdel, hun er min favorit. Det er lidt ligesom med kvinder, det er jo skønt med nogle gode former. Og så ser skinkerne på Rosa fantastiske ud, siger han.
En fritidslandmand i Nibe er med på økologibølgen. Han mener, at hans grise svineheldige.